Пенчо Славейков
Селски църковен двор

chitanka.info

Гордий дъб, разперил клони гъсти,

шумоли таинствено с листа;

по черковний покрив с вечерта

се препират ластовки чевръсти.

Гробове, в трева обрасли дива,

тъмно глъхнат в привечерний час —

тук-таме черней иконостас

и кандилце трепка мълчаливо.

А отвъд, зад ниската ограда,

лятна нощ ранила дето пада,

труженици мудно в пътя свой

преминават, тихи и грижовни —

счувайки през дверите църковни

тих напев: „С святими упокой!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.